આ મુલાકાતનું જે પણ મહત્ત્વ હોય, કારમાં બેસાડીને ઓસ્કરને તેના સંપર્કોથી ઊભરાતા આ શહેરમાંથી બહાર પોમોર્સ્કા સ્ટ્રીટમાં લઈ જવામાં આવ્યો. પહેલી વખતની ધરપકડ વખતે તેને બેસાડેલો, એવા જ એક કમરામાં તેને બેસાડવામાં આવ્યો. કમરામાં એક પલંગ, એક ખુરસી અને એક વોશબેસિન તો હતાં, પરંતુ બારી સાથે સળિયા જડી દીધેલા હતા. ઓસ્કરની રીતભાત ઉપર-ઉપરથી કોઈ રીંછની માફક શાંત હોવા છતાં અંદરથી એ અસ્વસ્થ થઈ ગયો હતો. ૧૯૪૨માં તેના ચોંત્રીસમા જન્મદિવસ પછી તેની ધરપકડ કરવામાં આવી, એ સમયે પોમોર્સ્કા સ્ટ્રીટના ભોંયતળિયે આવેલી ટોર્ચર ચેમ્બરો વિશે બહુ ભયાનક પરંતુ અસ્પષ્ટ વાતો તેણે સાંભળી હતી. પરંતુ હવે કંઈ જ અસ્પષ્ટ રહ્યું ન હતું.